Mashaba sê jammer oor twietHerman Mashaba (Foto: ANA) Herman Mashaba, burgemeester van Johannesburg, het Woensdag om verskoning gevra nadat hy hom Maandag op Twitter uitgelaat het oor kleinhandelaars wat met rou vleis in die Johannesburgse middestad handel dryf. “Ek vra opreg om verskoning aan Johannesburgse inwoners vir my kommentaar dat die vleis ’n potensiële risiko inhou vir die uitbreek van ebola,” het Mashaba in ’n verklaring gesê. “Ek vra ook om verskoning vir wat oorgekom het as onsensiwiteit teenoor kleinhandelaars in ons stad wat bloot probeer om te oorleef.” Mashaba erken dat sy uitlating moontlik aanstoot kon gee en sê dat dit geensins sy bedoeling was nie. Mashaba het Maandag op Twitter aangekondig dat hy ’n kleinhandelaar wat ’n trollie vol geslagte beeskoppe in die middestad gestoot het op die plek in hegtenis laat neem het. Die burgemeester was nié ten gunste van die manier van vleishandel nie. “Hoe kan ons vleishandel op hierdie manier toelaat? Ek wag vir die (polisiehoof) om te kom voordat onbekende siektes in ons stad uitbreek,” het sy aanvanklike twiet gelui. Dié twiet het egter ontstoke reaksie van die EFF ontlok. “Dit is ondenkbaar dat ’n voormalige kleinhandelaar [Mashaba], wat al by verskeie geleenthede vertel het dat hy self in moeilike omstandighede deur ’n huishulp grootgemaak is, sulke rassistiese standpunte inneem en swart mense as onbeskaafd en draers van dodelike siektes beskryf,” het Musa Novela, EFF-voorsitter Dinsdag in Johannesburg, gesê. Die vakbondfederasie Cosatu het Woensdag ook sy misnoeë oor die twiet in ’n verklaring uitgespreek, ondanks Mashaba se verskoning. Volgens Dumisani Dakile, woorvoerder van Cosatu, is Mashaba “’n man wat losgemaak word van die werklikheid van mense wat hy na bewering lei. Sy stellings is ŉ klap in die gesig van kleinhandelaars en lae-inkomste huishoudings wat afhanklik is van hierdie soort handelaars.” Cosatu glo verder dat Mashaba “oor ŉ xenofobiese streep beskik wat giftig is vir ŉ stad soos Johannesburg omdat sy uitsprake die armes teen mekaar afspeel”. Die vakbondfederasie sê dat Mashaba nie die lyding van die werkersklas verstaan ​​nie en versoek die mense van Johannesburg om nié sy verskoning te aanvaar nie. “Beeskoppe is deel van die basiese dieet in baie informele nedersettings reg oor Gauteng en die omgewing.”